SET ปิดร่วง 22 จุด ตาม “ดาวโจนส์ฟิวเจอส์” รูด 600 จุด นลท.วิตกศก.โลกฟื้นช้ากว่าคาด
SET ปิดร่วง 22 จุด ตาม “ดาวโจนส์ฟิวเจอส์” รูด 600 จุด นลท.วิตกศก.โลกฟื้นช้ากว่าคาด
11 มิ.ย. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,396.77 จุด ลดลง 22.00 จุด (-1.55%) มูลค่าการซื้อขาย 82,892.56 ล้านบาท
10 หุ้นกดดัชนีวันนี้

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน-กลยุทธ์การลงทุน บล.โนมูระ พัฒนสิน กล่าวว่า ตลาดหุ้นไทยวันนี้พักฐาน ตามตลาดต่างประเทศ โดยตลาดหุ้นในภูมิภาคเอเชียต่างติดลบ 1-2% เช่นเดียวกับตลาดในยุโรปที่ติดลบเกือบ 3% เหมือนกับดาวโจนส์ฟิวเจอร์สที่ร่วงไปราว 600 จุด หลังจากที่ธนาคารกลางสหรัฐ (เฟด) ส่งสัญญาณคงอัตราดอกเบี้ยไปจนถึงปี 65 จากเศรษฐกิจสหรัฐฯที่คาดจะฟื้นตัวช้า และการเปิดเมืองของสหรัฐฯก็ทำให้กังวลการแพร่ระบาดไวรัสโควิด-19 ระลอก 2
ส่วนบ้านเราในแง่ Valuation ก็ตึงตัว ปัจจุบันเทรดแพงสุดในเอเชีย ทำให้มีแรงขายทำกำไรออกมา อย่างไรก็ดี ให้ติดตามการปรับลดน้ำหนักการลงทุนทั้งเอเชียของฟุตซี่ในวันที่ 19 มิ.ย.นี้ และติดตามจำนวนผู้ติดเชื้อไวรัสโควิดระลอก 2 โดยจับตาไปที่สหรัฐฯ และยุโรป ส่วนการคลายล็อกดาวน์ เฟส 4 ในบ้านเรา มองว่าตลาดฯได้ตอบรับไปแล้ว
แนวโน้มการลงทุนในวันพรุ่งนี้ (12 มิ.ย.) นายกรภัทร กล่าวว่า ตลาดฯคงจะพักฐาน พร้อมให้แนวรับ 1,374-1,360 จุด ส่วนแนวต้าน 1,400-1,405 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
SUPER มูลค่าการซื้อขาย 4,255.39 ล้านบาท ปิดที่ 1.00 บาท เพิ่มขึ้น 0.13 บาท
BAM  มูลค่าการซื้อขาย 4,047.78 ล้านบาท  ปิดที่ 25.50 บาท เพิ่มขึ้น 0.70 บาท
STA มูลค่าการซื้อขาย 3,740.96 ล้านบาท  ปิดที่  27.75 บาท ลดลง  0.75 บาท
MINT  มูลค่าการซื้อขาย 3,352.93 ล้านบาท ปิดที่ 22.00 บาท ลดลง 0.90 บาท
SCB มูลค่าการซื้อขาย 2,346.08 ล้านบาท ปิดที่ 86.50 บาท ลดลง 2.75 บาท